**Informatīvais ziņojums**

Par 2017. gada 13.-14. jūlija neformālajā Eiropas Savienības Vides ministru sanāksmē izskatāmajiem jautājumiem

2017. gada 13.-14. jūlijā notiks neformālā Eiropas Savienības (turpmāk – ES) Vides ministru sanāksme (turpmāk – neformālā sanāksme) Igaunijā.

Neformālās sanāksmes laikā notiks diskusijas par divām tēmām – ekoinovāciju loma aprites ekonomikas veicināšanā un klimata pārmaiņām. Par katru tēmu Igaunijas prezidentūra sagatavojusi diskusiju dokumentu ar jautājumiem.

**I Ekoinovācijas – aprites ekonomikas veicinātājs**

Neformālās sanāksmes laikā ministri diskutēs par ekoinovācijām kā atslēgu un iespēju pārejai uz aprites ekonomiku. Diskusijas notiks trīs paralēlās sesijās:

1) Ekoinovācijas materiālu aprites un produktu kalpošanas ilguma veicināšanai */ Eco-innovations to facilitate Material Circularity and Product Durability*

2) Integrēta un iekļaujoša pilsētplānošana, lai veicinātu ilgtspējīgas viedas pilsētas */ Integrated and inclusive urban planning to promote sustainable smart cities*

3) Ilgtspējīgas izaugsmes efektīva finansēšana */ Effective financing for Sustainable Growth*

Latvija piedalīsies 1.sesijas diskusijā par ekoinovāciju lomu materiālu aprites un produktu kalpošanas ilguma veicināšanā, kur Igaunijas prezidentūra aicina paust viedokli par instrumentiem aprites loka ražošanai un labāk informētam patēriņam, kā arī par publiskā iepirkuma lomu ekoinovāciju un resursu efektivitātes veicināšanā.

Mūsdienu patēriņa sabiedrībā galvenais uzsvars ir ticis likts uz produkta lietošanas fāzi, lietošanas ērtumu un produkta funkcionalitāti. Šobrīd arvien skaidrāk tiek apzināta izejvielu ierobežotība un produktu ietekme uz vidi arī to ražošanas procesā un pēc tam, kad tas ir kļuvis par atkritumiem. Līdz ar to ir jāmeklē jauni veidi, kā, saglabājot produktu funkcionalitāti, samazināt to ietekmi uz vidi visā dzīves ciklā.

Līdz šim svarīgākais ikviena produkta ražošanas nosacījums bija ekonomiskais izdevīgums. Arvien būtiskāks mūsdienu sabiedrībā kļūst jautājums par produkta ietekmi uz vidi, kā arī resursu efektīvāku izmantošanu. Labās prakses piemēri, pielietojot ekoinovācijas, ir īstenoti būvniecībā un enerģijas ražošanas sektorā, kā arī tirdzniecībā, atkritumu apsaimniekošanā, loģistikā. ES un tās dalībvalstis, ieviešot resursu-efektīvās aprites ekonomikas pamatprincipus, tajā skaitā ekoinovācijas, būtiski paaugstinās savu konkurētspēju un nodrošinās ilgtspējīgu attīstību.

Publiskos iepirkumus ES regulē Eiropas Parlamenta un Padomes 2014. gada 26. februāra Direktīva 2014/24/ES par publisko iepirkumu, kas pārņemta Latvijas tiesību aktu sistēmā ar Publisko iepirkumu likumu. Ar Publisko iepirkumu likumā noteikto deleģējumu, 2017. gada 20. maijā Ministru kabinets apstiprināja Ministru kabineta noteikumus “Prasības zaļajam publiskajam iepirkumam un to piemērošanas kārtība”. Direktīvā un likumā ir noteikta dzīves/aprites cikla definīcija. Aprites cikla analīzi/novērtējumu izmanto, lai noteiktu saimnieciski izdevīgāko piedāvājumu.

**Latvijas viedoklis:**

*1. Kādi instrumenti varētu radīt inovatīvas iespējas uz aprites ciklu balstītai ražošanai un labāk informētam patēriņam? Kādas ir jūsu domas par digitālajām resursu pasēm, kas ietvertu informāciju par materiālu saturu produktā?*

Ekoinovācijas ir būtisks elements ceļā uz ilgtspējīgu un resursu efektīvu izaugsmi Eiropā. Mūsu ieskatā būtisku ieguldījumu uz ekoinovācijām un aprites ciklu balstītai ražošanai sniedz ekonomiskie instrumenti. Latvijai ir pieredze šādu instrumentu pielietošanā, kas apstiprina to efektivitāti. Dabas resursu nodokļa piemērošanas attīstīšana un likmju paaugstināšana primārajiem izejmateriāliem un precēm, kā arī nodokļu atlaides otrreizējo izejvielu izmantošanai veicina inovatīvu risinājumu attīstību. Tāpat arvien svarīgākas kļūst informācijas un komunikāciju tehnoloģijas, ar kuru palīdzību iespējams operatīvāk atrast gan otrreizējās izejvielas, gan preču noietu un pārstrādes iespējas pēc produkta nolietošanas. Ieguldījumu var sniegt komersantu korporatīvā un sociālā atbildība, tās plašāka pielietošana, informatīvi veicinot šo procesu arī no valsts puses.

Patērētāju pārdomātai informēšanai ir liela nozīme, jo izpratne, zināšanas un pozitīva pieredze ir pamats, lai mainītu domāšanas paradigmu, kas ir ļoti būtiski pārejas procesā uz aprites ekonomiku. Jāatzīmē, ka šobrīd ir vērojams, ka patērētāji ir apjukuši plašajā dažādu marķējumu un norāžu klāstā, kas atrodami uz produktiem. Tāpēc ir svarīga pastiprināta informēšana par vides marķējumiem un stingrāka paziņojumu kontrole, samazinot maldinošas informācijas apjomu.

Attiecībā uz EK iniciatīvu par digitālajām resursu pasēm jeb elektronisko marķēšanu par produktu sastāvu piekrītam, ka tas ir solis pareizā virzienā, tādējādi sniedzot iespēju pārskatāmi izsekot informācijai par produkta sastāvdaļām, atvieglojot pieņemt lēmumus par tā pārstrādi un padarot tos ekonomiski efektīvākus, informēt patērētājus.

Jāatzīmē, ka aizvien vairāk arī ziņošanas, datu vākšanas notiek elektroniski. Latvijā darbojas elektroniskie reģistri, vides dati tiek vākti elektroniski, šī pieeja tiek izmantota arī atļauju izsniegšanas procesos, mobilās aplikācijas, kas ļauj nodrošināt sabiedrības iesaisti kontroles un pārvaldības procesos, vienlaikus paaugstinot atbildības līmeni.

*2. Kā publiskie iepirkumi var veicināt eko-inovācijas resursu izmantošanas efektivitātes paaugstināšanai? Kā labāk integrēt tādas pieejas kā dzīves/aprites cikla analīze, ES ekomarķējums un preces ekoloģiskā pēda publisko iepirkumu kritērijos? Kādas turpmāks praktiskas vadlīnijas var tikt sniegtas institūcijām, kas veic publiskos iepirkumus, lai veicinātu pāreju uz aprites ekonomiku?*

Latvija uzskata, ka inovācijām, it īpaši ekoinovācijām, tāpat kā vides aizsardzībai ir sabiedriska vērtība. Uz to norādīts arī Eiropas Komisijas izstrādātajā Zaļajā grāmatā „Par ES publiskā iepirkuma politikas modernizāciju. Virzība uz efektīvāku Eiropas iepirkumu tirgu”. Iestrādājot Publisko iepirkumu regulējošos tiesību aktos nosacījumus, kas dod prioritāti ilgtspējīga/zaļā iepirkuma konceptam, tiek veidota platforma pieprasījuma stimulēšanai pēc tādām inovācijām un tehnoloģijām, kas vērstas uz ietekmes uz apkārtējo vidi samazināšanu un resursu izmantošanas efektivitāti.

Latvija uzskata, ka pilna dzīves/aprites cikla novērtējums ir pamatprasība, lai noteiktu saimnieciski izdevīgāko piedāvājumu. Tādejādi tiek nodrošināts, ka tiek ņemtas vērā preces vai pakalpojuma ietekmes gan izejmateriālu ieguves, gan ražošanas, gan lietošanas un utilizācijas posmos. Nav pieļaujama kāda preces dzīves cikla posma izslēgšana, tādejādi dodot maldīgu priekšstatu par preces vai arī pakalpojuma ietekmi uz apkārtējo vidi.

ES ekomarķējums, ES Vides pārvaldības un audita sistēma (EMAS), kā arī citas, līdzvērtīgas sertifikācijas sistēmas var kalpot kā atbilstības apliecinājumi, tādejādi atvieglojot pasūtītājam un piegādātājam novērtēt atbilstību izvirzītajām prasībām. Vienlaicīgi, ir jādod iespēja izmantot arī alternatīvas sertifikācijas sistēmas (piemēram, kvalitātes vadības sistēmas ISO) un pieejas, kas nodrošina līdzvērtīgu atbilstības līmeni, tā paplašinot konkurences iespējas.

Eiropas Komisija ir izstrādājusi zaļā publiskā iepirkuma vadlīniju dokumentus 21 preču un pakalpojumu grupai, kas dod lielu atbalstu gan pasūtītājiem, gan arī piegādātajiem gatavojot iepirkuma dokumentāciju un atbilstošu piedāvājumu. Vienlaicīgi Latvija aicina Eiropas Komisiju izvērtēt iespējas papildināt preču un pakalpojumu klāstu, kurām ir pieejamas šādas vadlīnijas. Tas saskanētu ar pieaugošo atbalstu ilgtspējīgam/zaļajam iepirkumam aprites ekonomiku veicinošos finanšu atbalsta instrumentos.

**II Klimata pārmaiņas**

Klimata pārmaiņu jautājumi ir viena no Igaunijas prezidentūras prioritātēm. Igaunijas prezidentūra norāda, ka, neskatoties uz pēdējā laika notikumiem, Parīzes nolīgums ir uzskatāms par vēsturisku panākumu, un ES kopā ar partneriem turpinās to īstenot, tiek norādīta arī ES kā līdera loma klimata pārmaiņu ierobežošanā.

Neformālās sanāksmes laikā notiks diskusija par sagaidāmo nākotnē, potenciālajām iespējām un izaicinājumiem Parīzes nolīguma mērķu īstenošanā. Tāpat tiks runāts par sadarbību ar nevalstisko sektoru Parīzes nolīguma īstenošanas veicināšanai. Sanāksmes laikā notiks arī neformāla stratēģiska diskusija starp ES dalībvalstu ministriem un Eiropas Komisijas Klimata politikas un enerģētikas komisāru M.A.Kanjeti par to, kā ierobežot klimata pārmaiņas nacionālā un starptautiskā līmenī, nemazinot ES konkurētspēju, vienlaikus saglabājot starptautiskās saistības un līderību.

2017. gada 8.-18. maijā Bonnā, Vācijā, norisinājās Klimata pārmaiņu konvencijas pakļautās izpildinstitūcijas (SBI) 46. sesija, Zinātniskās un tehnoloģiskās konsultatīvās padomes (SBSTA) 46. sesija un Konvencijas sekretariāta rīkotā īpašās darba grupas par Parīzes nolīgumu (APA) 1. sesijas 3. turpinājums. 2017. gada novembrī Bonnā, Vācijā, notiks Konvencijas Līgumslēdzēju Pušu konferences 23. sesija (turpmāk - COP23), kuras prezidējošā valsts būs Fidži. COP23 laikā turpināsies sarunas par lēmumiem, kas būs jāpieņem 2018. gada nogalē par Parīzes nolīguma īstenošanas noteikumiem.

2017. gada 1. jūnijā Amerikas Savienoto Valstu prezidents D. Tramps paziņoja par Amerikas Savienoto Valstu (turpmāk – ASV) izstāšanos no Parīzes nolīguma. ASV prezidenta lēmums ir radījis plašu rezonansi gan iekšēji ASV, gan pasaulē. Ļoti daudz valstu, reģionu, pilsētu, biznesa līderu (to skaitā arī no ASV) ir atkārtoti izteikuši atbalstu Parīzes nolīgumam, tā īstenošanai un mērķiem. 2017. gada 19. jūnijā ES Ārlietu padomē tika pieņemti secinājumi, kuros izteikta dziļa nožēla par ASV administrācijas lēmumu un apliecināts, ka pasaule var rēķināties ar ES līderību globālajā cīņā ar klimata pārmaiņām. Arī 2017. gada 22.-23. jūnija Eiropadome atkārtoti apliecināja ES un tās dalībvalstu apņēmību ātri un pilnībā īstenot Parīzes nolīgumu, kas joprojām ir stūrakmens globālajiem centieniem efektīvi cīnīties ar klimata pārmaiņām, un uzsvēra, ka nolīgumu nevar pārskatīt jaunās sarunās.

**Latvijas viedoklis:**

*1.1. Kā ES var vislabāk turpināt atbalstīt rīcību klimata pārmaiņu ierobežošanā esošajos mainīgajos ģeopolitiskajos apstākļos? Kā vislabāk nodrošināt turpinātu Parīzes nolīguma īstenošanu un veicināt pāreju uz tīru enerģiju? Kādas ir spēcīgākās partnerības šajā kontekstā?*

Būtiski sagatavoties šī gada nogalē notiekošajam COP23, kurā tiks turpināts darbs pie lēmumu sagatavošanas Parīzes nolīguma īstenošanai starptautiskā līmenī ar mērķi tos apstiprināt klimata pārmaiņu konferences laikā 2018. gada nogalē. Uzskatām, ka ES ir jāstiprina saites ar citām valstīm, sevišķi, ar lielākajām siltumnīcefekta gāzu emitētājām Ķīnu un Indiju, kā arī ar visievainojamākajām valstīm. Turklāt ļoti būtiski ir sadarboties ar itin visām valstīm – arī tām, kuru viedoklis nereti ir atšķirīgs no ES viedokļa. COP23 ir nepieciešams sūtīt spēcīgus signālus privātajam sektoram, investoriem, ka virzāmies uz priekšu ar klimata pārmaiņu ierobežošanu, lai patiešām nodrošinātu pasaules pāreju uz oglekļa mazietilpīgu attīstību.

*1.2. Kādu lomu ES vajadzētu nodrošināt globālajā klimata rīcībā, lai maksimizētu rīcības pievienoto vērtību? Kā sasniegt plašu un iekļaujošu iesaisti visos līmeņos, tajā skaitā iesaistot pilsonisko sabiedrību? Kādai būtu jābūt ES lomai kā nevalstiskā sektoram noderīgam un nepieciešamam sabiedrotajam?*

Latvija uzskata, ka ES jābūt atvērtai sadarbībai ar visām ieinteresētajām pusēm Parīzes nolīguma īstenošanā. Jānodrošina iespējami plašas iespējas nevalstiskajam sektoram sniegt savu atbalstu un ieguldījumu klimata pārmaiņu ierobežošanā, jāveicina šo rīcību redzamība. ES ir jāatbalsta inovatīvi risinājumi, kā plašāk demonstrēt nevalstiskā sektora līdzdalību Parīzes nolīguma mērķu īstenošanā, balstoties uz jau esošajiem instrumentiem, piemēram, NAZCA portālu un labo pieredzi kontekstā ar “Globālo klimata rīcības darba kārtību” (*Global Climate Action Agenda, GCAA*). ES vajadzētu popularizēt šādus instrumentus un veicināt ES nevalstiskā sektora (sevišķi komersantu) līdzdalību to norisēs. Tajā pašā laikā jānodrošina valstu un EK ieguldījumu GCAA un citās līdzīgās iniciatīvās nodalīšana no valstu ieguldījumiem starptautisko klimata sarunu procesos. GCAA jābūt maksimāli finansētai no nevalstiskā sektora.

*2.1. Kādai būtu jābūt ES pieejai saistībā ar rīcību klimata pārmaiņu ierobežošanā pēc š.g. jūnijā pieņemtajiem ES Padomes secinājumiem, kā arī kontekstā ar EK Balto papīru par Eiropas nākotni? Kā nodrošināt, ka valstis saglabā virzību uz Parīzes nolīguma mērķu īstenošanu?*

ES nesen pieņemtie secinājumi (gan Ārlietu padomes*,* gan Eiropadomes līmenī) neko nemaina ES pieejā, un ir labi signāli partneriem par mūsu apņemšanos spēkā esamību, neskatoties uz ASV lēmumu izstāties no Parīzes nolīguma. Taču paralēli starptautiskajam darbam, protams, ES līmenī šobrīd ir jānodrošina progress ES nacionāli noteiktā devuma (turpmāk - NDC) izpildei nepieciešamo lēmumu pieņemšanā. Nepieciešams šogad noslēgt darbu pie ES likumdošanas izstrādes 2030.gadam noteikto mērķu sasniegšanai.

Eiropas nākotne, lai arī kāds attīstības un sadarbības scenārijs tiek izvēlēts, nedrīkst negatīvi ietekmēt ES NDC izpildi un ES ieguldījumu Parīzes nolīguma mērķu īstenošanā. Risinot Eiropas nākotnes jautājumus, jānodrošina efektīvi, taisnīgi un solidāri risinājumi klimata pārmaiņu ierobežošanai, pielāgošanās klimata pārmaiņām nodrošināšanai un investīciju pārvirzei saskaņā ar oglekļa mazietilpīgas un klimatnoturīgas attīstības principiem.

*2.2. Kā ES vislabāk varētu izmantot pilnīgu potenciālu kā pirmais virzītājspēks šajā jomā vienlaikus dodot labumu nacionāla līmeņa un starptautiskajām ieinteresētajām pusēm?*

ES ir jābūt aktīvai savas pozīcijas izstrādē un paušanā gan ar iesniegumu palīdzību, gan sarunu sesiju laikā. ES dalībvalstīm un EK ir pieejams ļoti plašs ekspertu loks, kas ir spējīgi izstrādāt pietiekami detalizētas pozīcijas, kas būs noderīgas Parīzes nolīguma noteikumu grāmatas izstrādē līdz 2018. gada beigām. Ja ES būs gatava paust pietiekami detalizētas pozīcijas jau agrīnā fāzē, tad arī ES būs lielākas iespējas veidot ietvaru kopējai Parīzes nolīguma noteikumu grāmatai.

*2.3. Ko nozīmē ASV lēmums izstāties no Parīzes nolīguma un kā izvairīties no domino efekta saistībā ar iespējamo citu valstu vai reģionu rīcību?*

Lai gan pastāv risks, ka ASV lēmums izstāties no Parīzes nolīguma varētu ietekmēt citu valstu ambīcijas, šobrīd nav signālu, ka būs vēl kāda valsts, kas ASV lēmuma dēļ varētu izstāties no Parīzes nolīguma. Uzskatām, ka ES ir jādara viss iespējamais, lai nepieļautu, ka citas valstis samazina savas paustās apņemšanās. ES jau šobrīd ir paudusi nepārprotamus signālus Parīzes nolīguma īstenošanas turpināšanai gan Eiropadomes, gan Ārlietu padomes līmenī, kā arī ar vairāku deklarāciju palīdzību ar citām valstīm un reģioniem. Uzskatām, ka ir ļoti būtiski, ka divpusējo ES un citu valstu vai reģionu sanāksmju laikā Parīzes nolīguma īstenošanas turpināšanai tiek turpināts veltīt uzmanību, to skaitā, arī to pieminot publiskos paziņojumos. Papildus, ir nepieciešams būt gataviem dažādiem ASV delegācijas rīcības potenciālajiem scenārijiem.

**Latvijas delegācija:**

Delegācijas vadītāji: **Kaspars Gerhards**, vides aizsardzības un reģionālās attīstības ministrs.

Delegācijas dalībnieki: **Alda Ozola**, Vides aizsardzības un reģionālās attīstības ministrijas valsts sekretāra vietniece;

**Ilze Prūse,** Vides aizsardzības un reģionālās attīstības ministrijas Klimata pārmaiņu departamenta direktore;

**Rudīte Vesere,** Vides aizsardzības un reģionālās attīstības ministrijas Vides aizsardzības departamenta direktore.

Vides aizsardzības un  
reģionālās attīstības ministra vietā

Labklājības ministrs Jānis Reirs

Vides aizsardzības un reģionālās attīstības ministrijas  
valsts sekretārs Rinalds Muciņš